Anton Mylläri

**Olof Anton Mylläri** (s. 27. helmikuuta 1991 Västerås, Ruotsi) on ruotsalainen jääkiekkopuolustaja, joka pelaa kotimaansa toiseksi korkeimmalla sarjatasolla HockeyAllsvenskan-joukkue Västeråsissa. Hän on pelityyliltään puolustava puolustaja.

## Ura
### Seuraura
#### Uran alku VIK Västerås HK:ssa
Mylläri on Västeråsin kasvatti. Hän voitti kaudella 2005–2006 U16 SM:n puolustajien piste- ja maalipörssin tehoilla 5+4=9. Mylläri voitti sarjan hopeaa. Kaudella 2006–2007 hänet palkittiin TV-Puckenin parhaana puolustajana Lill-Strimmas Stipendiumilla. Kaudella 2007–2008 Mylläri oli tehoilla 12+10=22 Västeråsin J20-joukkueen tehokkain puolustaja ja hän jakoi sisäisen maalipörssin kolmannen sijan Jonas Pontussonin kanssa. Mylläri jakoi viidellä osumallaan myös J20 SuperElitin ylemmän jatkosarjan puolustajien maalipörssin voiton Frölundan Erik Karlssonin kanssa. Hän debytoi samalla kaudella myös miesten peleissä pelattuaan Ruotsin toiseksi korkeimmalla sarjatasolla HockeyAllsvenskanissa seitsemän runkosarjaottelua ilman tehopisteitä. Mylläri pelasi myös seitsemän Kvalserien-ottelua ilman tehopisteitä. Västerås jäi kuitenkin ilman sarjanousua. Kaudella 2008–2009 hän pelasi Allsvenskanissa 24 runkosarjaottelua tehden viisi syöttöpistettä ja Kvalserienissä viisi ottelua ilman tehopisteitä. Västerås jäi ilman sarjanousua. 

Kauden 2009–2010 Mylläri pelasi suurimmaksi osaksi Västeråsin J20-joukkueessa, jonka tehokkain puolustaja hän oli tehoilla 4+19=23. Mylläri pelasi kauden aikana kuusi Allsvenskan-ottelua. Hän pelasi miesten pelejä myös neljä ottelua lainalla sarjatasoa alempana Ruotsin I-divisioonan Enköpingissä.

#### Kiertäminen Ruotsin alemmissa sarjoissa ja pääsarjadebyytti Tanskassa
Mylläri siirtyi kaudeksi 2010–2011 kaksivuotisella sopimuksella Allsvenskan-joukkue Oskarshamniin. Hänen kautensa jäi loukkaantumisten vuoksi kuitenkin rikkonaiseksi ja Mylläri pelasi vain 19 runkosarjaottelua. Kaudeksi 2010–2011 hän siirtyi vuoden mittaisella sopimuksella sarjatasoa alemmas Ruotsin I-divisioonan Kristianstadiin. Mylläri oli neljällä osumallaan joukkueen eniten maaleja tehnyt puolustaja. Kesäkuussa 2012 hän teki Kristianstadin kanssa vuoden mittaisen jatkosopimuksen. 

Kaudeksi 2013–2014 Mylläri siirtyi jatkamaan HockeyEttan-pelejään vuoden mittaisella sopimuksella Helsingborgiin. Kaudella 2014–2015 hän nousi joukkueen varakapteeniksi. Tammikuun 2015 lopulla Mylläri siirtyi kuitenkin loppukauden kattavalla sopimuksella Tanskan Metal Ligaenin Frederikshavn White Hawksiin. Hän pelasi loppukaudella uransa ensimmäisellä pääsarjavisiitillään viisi runkosarjaottelua ilman tehopisteitä ja 12 playoff-ottelua tehopistein 1+3=4. Mylläri voitti kauden päätteeksi pronssia.

Toukokuussa 2015 Mylläri palasi kolmen kuukauden mittaisella tryout-sopimuksella kasvattajaseuransa Västeråsin Allsvenskan-joukkueeseen. Hän sai elokuussa jatkosopimuksen kaudeksi 2015–2016. Mylläri pelasi siellä 36 ottelua, kunnes polvivamma päätti hänen kautensa. Helmikuussa 2016 Mylläri teki Västeråsin kanssa vuoden mittaisen jatkosopimuksen. Hän oli kaudella 2016–2017 joukkueen tehokkain puolustaja tehoilla 4+12=16. Västeråsin kausi päättyi putoamiseen HockeyEttaniin.

#### Siirtyminen SHL:ään
Kaudeksi 2017–2018 Mylläri siirtyi vuoden mittaisella sopimuksella SHL-joukkue Malmö Redhawksiin. Hän teki SHL-debyyttinsä 16. syyskuuta 2017 Rögleä vastaan. Mylläri merkittiin Redhawksin seitsemänneksi puolustajaksi. Hän sai ottelussa jääaikaa 10.32 minuuttia. Mylläri sai myös kakkossyöttöpisteen Jens Olssonin tekemään maaliin. SHL-uransa avausmaalin hän teki seuraavassa ottelussa 21. syyskuuta 2017 vieraissa Djurgårdenia vastaan. Pudotuspeleissä kolmannessa puolivälieräottelussa 23. maaliskuuta 2018 Frölundaa vastaan Mylläri taklasi kiekotonta Ryan Laschia vaarallisesta kulmasta. Hänet asetettiin tilanteesta kolmen ottelun pelikieltoon ja tuomittiin 5000 kruunun sakkoihin. Kaikkiaan Mylläri pelasi ensimmäisen kokonaisen pääsarjakautensa aikana 52 runkosarjaottelua tehopistein 3+8=11 ja seitsemän playoff-ottelua tehden yhden syöttöpisteen. Hän pelasi myös kahdeksan Mestarien liigan ottelua ilman tehopisteitä. Helmikuussa 2018 Mylläri teki Redhawksin kanssa vuoden mittaisen jatkosopimuksen. Kausi 2018–2019 hänellä jäi rikkonaiseksi syyskaudella tulleiden loukkaantumisten vuoksi.

Mylläri siirtyi kaudeksi 2019–2020 kaksivuotisella sopimuksella Linköpingiin. Helmikuussa 2020 hänen sopimuksensa kaudesta 2020–2021 kuitenkin purettiin ja seura tiedotti samalla vuokraavansa Myllärin loppukaudeksi Djurgårdeniin, joka tarvitsi syvyyttä puolustukseensa Olle Alsingin loukkaantumisen myötä.

Lokakuussa 2020 Mylläri teki toistaiseksi voimassa olevan sopimuksen kasvattajaseuransa Västeråsin Allsvenskan-joukkueen kanssa. Marraskuussa hän siirtyi loppukaudeksi monikansallisen ICE Hockey Leaguen itävaltalaisjoukkue Graz 99ersiin. Joukkuetta valmensi ruotsalainen Jens Gustafsson. Mylläri oli kuudella osumallaan 99ersin eniten maaleja tehnyt puolustaja.

Mylläri palasi elokuussa 2021 kotimaahansa ja hän siirtyi kuukauden mittaiselle tryoutille SHL-joukkue Brynäsiin. Syyskuussa Mylläri sai joukkueeseen kauden 2021–2022 kattavan jatkosopimuksen.

#### Sopimus SM-liigaan
Kaudeksi 2022–2023 Mylläri siirtyi vuoden mittaisella sopimuksella SM-liigajoukkue Pelicansiin. Ensimmäisessä puolivälieräottelussa KalPaa vastaan hän taklasi Kasper Simontaivalta pään seudulle, mutta Mylläri osui häntä osittain myös rintaan. Hän sai tilanteesta ottelurangaistuksen ja Mylläri asetettiin kolmen ottelun mittaiseen pelikieltoon. Hän voitti pudotuspeleissä lopulta Pelicansin sisäisen tehotilaston lukemalla +5. Mylläri voitti kauden päätteeksi SM-hopeaa.

Lokakuussa 2023 Mylläri palasi Pelicansiin loppukauden 2023–2024 kattavalla ja kolmen kuukauden koeajan sisältävällä sopimuksella oltuaan alkukauden ilman sopimusta. Joulukuussa hän kuitenkin purki koesopimuksensa omasta aloitteestaan ja päätti palata Ruotsiin. Seuraavana päivänä Myllärin uutisoitiin palaavan loppukauden kattavalla sopimuksella pelaamaan SHL:ää Oskarshamniin. Joukkueen kausi päättyi putoamiseen Allsvenskaniin.

Syyskuussa 2024 Mylläri palasi SM-liigaan ja siirtyi loppukauden 2024–2025 kattavalla sopimuksella Hämeenlinnan Pallokerhoon. Joukkuetta siirtyi myöhemmin samassa kuussa valmentamaan hänelle Brynäsistä tuttu Mikko Manner.

#### Paluu Västeråsiin
Mylläri palasi kaudeksi 2025–2026 vuoden mittaisella sopimuksella kasvattajaseuraansa Västeråsiin pelaamaan Allsvenskania.

### Maajoukkueura

Mylläri pelasi alle 18-vuotiaiden MM-kilpailuissa vuonna 2008. Hän pelasi myös Ivan Hlinkan muistoturnauksessa vuosina 2007 ja 2008, joista ensimmäinen turnaus päättyi kultaan ja jälkimmäinen turnaus pronssiin. Yhteensä Mylläri on pelannut 51 poikien maaottelua.

## Muuta
Myllärin isoveli Jakob on pelannut hyökkääjänä Ruotsin alemmissa sarjoissa. Veljesten suomalaissyntyinen isä Leo Mylläri on toiminut Ruotsin painimaajoukkueen päävalmentajana. Hän toimii nykyään Bellevue- liikuntakeskuksen toimitusjohtajana Västeråsissa.

## Tilastot

## Lähteet
*
*
*

### Viitteet